|  |
| --- |
| **Referat** |
| **Møde** | Sundhedsdirektørernes Forretningsudvalg |
| **Tid** | Fredag den 4. april 2025 kl. 09.00-11.00 |
| **Sted** | TEAMS |
| **Deltagere** | Søren Aalund, BenteGraversen, Maj Skårhøj, Anne Fink, Haukur S.Thorsteinsson, Peter Hvid, Thomas Haugaard, Anne Krøjer |
| **Gæster** | Mikkel Grimmeshave |
| **Afbud** |  |

# **Drøftelse af opgavevaretagelse i Sundhedsdirektørernes forretningsudvalg**

I forbindelse med en større udskiftning i Sundhedsdirektørernes Forretningsudvalg lægges der op til en drøftelse af den fremadrettede opgavevaretagelse i forretningsudvalget. Direktørudskiftninger i Hjørring, Thisted og Mariagerfjord Kommuner i første halvår af 2025 har bevirket, at der tiltræder tre nye direktører i Sundhedsdirektørernes Forretningsudvalg i foråret/sommeren 2025.

Der lægges derfor op til en drøftelse af opgavevaretagelsen i Sundhedsdirektørernes Forretningsudvalg, herunder håndtering formandsrollen og kontaktdirektørfunktionen for Det fælleskommunale Sundhedssekretariat, samt hvordan det tværkommunale og tværsektorielle samarbejde fremadrettet varetages.

Det bemærkes, at dagsordenspunktets emne også behandles på et ekstraordinært møde i Sundhedsdirektørernes Forretningsudvalg den 31. marts, hvorfor emnet kan være færdigbehandlet eller blot kræve opfølgning på mødet.

## Indstilling:

Det indstilles at Sundhedsdirektørernes Forretningsudvalg:

* drøfter den fremadrettede opgavevaretagelse i Sundhedsdirektørernes Forretningsudvalg

***Referat:***

*Ift. bemandingen af Sundhedsdirektørernes Forretningsudvalg træder Anne Krøjer i forbindelse med Søren Aalunds afgang ind som formand for forretningsudvalget. Det skal afklares hvordan formandssamarbejdet med regionen fremadrettet skal fungere, idet Eva Sejersdal ligeledes stopper pr. 1. maj 2025.*

*Anne Fink og Maj Skårhøj fortsætter i udvalget indtil nye direktører er tiltrådt i Thisted Kommune og Hjørring Kommune pr. 1. maj 2025.*

# **Ressourcetræk i forbindelse med sundhedsreformen (overført fra den 14. marts)**

I forbindelse med sundhedsreformen opleves periodisk opgavepres i det fælleskommunale sundhedssekretariat, hvorfor der lægges op til en drøftelse heraf. Opgaver udledt af reformen bevirker, at der i et længere perspektiv kan være en udfordring i at holde balancen i ”daglige” driftsopgaver sammen med det udviklingsarbejde, der pågår ved implementering af reformen.

Nogle få opgaver i fællessekretariatet er indtil videre faldet væk eller nedtonet i kraft af sundhedsreformen; det drejer sig f.eks. om færre revideringer af samarbejdsaftaler og frafald af kvartalsvise kapacitetsvurderinger vedrørende almen praksis. Nogle opgaver, som kunne være bortfaldet med reformen, består imidlertid; det drejer sig f.eks. om nationalt krav om udarbejdelse af midtvejs- og slutstatus på den nuværende sundhedsaftale. Samtidig indebærer reformarbejdet temamøder, øget mødefrekvens i flere mødefora samt afdækningsopgaver, udarbejdelse af tids- og procesplaner, formulering af fælleskommunale positioner mv. De fleste driftsopgaver forbliver samtidig uændrede inden for f.eks. vederlagsfri fysioterapi, betjening af mødefora, klagesager mv.

## Indstilling:

Det indstilles at Sundhedsdirektørernes Forretningsudvalg:

* drøfter ressourcetrækket i fællessekretariatet i overgangsperioden frem mod implementering af sundhedsreformen.

***Referat:***

*Sundhedsdirektørernes Forretningsudvalg var enige om, at der er behov for at prioritere ressourcerne, så der anvendes mest mulig tid på opgaver med et fremadrettet sigte, vel vidende at den nuværende ”drift” også skal varetages. Der var i udvalget opbakning til, at der udpeges en kontaktperson i hver kommune for fællessekretariatet, som kan medvirke til koordinerende opgaver og ved behov være medproducerende på nødvendigt materiale.*

*Der tages derudover et ”overleveringsmøde” mellem Søren Aalund, Anne Krøjer og fællessekretariatet med henblik på Annes overtagelse af posten som formand for forretningsudvalget og kontaktdirektør for fællessekretariatet.*

# **Opfølgning på møder**

Sundhedsdirektørernes Forretningsudvalg drøfter efter behov relevante møder siden sidst, herunder:

* Møde i Sundhedssamarbejdsudvalget den 25. marts 2025
* Eventuelle afholdte møder i KL’s baggrundsgrupper vedr. sundhedsreformen

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af Sundhedsdirektørernes Forretningsudvalg.

***Referat:***

*Sundhedsdirektørernes Forretningsudvalg vendte status på den henvendelse til Indenrigs- og Sundhedsministeren om fortsat kommunal varetagelse af tilbud om mental sundhed, som Sundhedssamarbejdsudvalget behandlede på møde den 25. marts 2025. Det blev bemærket, at henvendelsen ikke kan anses som en kommunal opbakning til øvrige opgaveændringer i reformen, men at henvendelsen særskilt skal gøre opmærksom på problemstillingen med mulig flytning af ansvaret for denne specifikke opgave.*

# **Forberedelse af kommende møder**

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver.

* Ekstraordinært møde i Fælles Forretningsudvalg den 10. april 2025 – dagsordenen forventes i overskriftsform at indeholde:
	+ To do-liste for sundhedsreformen (der laves et udkast vedr. nært forestående opgaver/tidsplan)
	+ Arbejdsplan for implementering af sundhedsreformen
	+ Genvisit af påklædning af kommuner ift. regionale sundhedsopgaver
	+ Geografisk afgrænsning og navne på sundhedsrådene
	+ Skabelon for afdækning af opgaveflytning ifm. sundhedsreformen (såfremt denne er nået til behandling i Region Nordjylland)
* Ordinært møde i Fælles Forretningsudvalg den 28. april 2025 – dagsordenen forventes i overskriftsform at indeholde:
	+ Godkendelse af revideret samarbejdsaftale om palliation
	+ Godkendelse af revideret samarbejdsaftale om demens
	+ Dobbeltdiagnose
	+ Udfordringer med at finde tilbud til borgere med uforståelig/voldelig adfærd
	+ Godkendelse af samarbejdsaftale om ernæring
	+ Genbesøg af beslutning om revidering af samarbejdsaftale om hjemmedialyse
	+ Patientsikkerhedsproblemstillinger omkring fejlsendte korrespondancemeddelelser
	+ Sundhedsreform (herunder visionsseminar og arbejdsplan)
	+ Tværsektorielle udbud
	+ Status på og generel drøftelse af arbejdet omkring revidering af samarbejdsaftaler
	+ Midtvejsstatus på Sundhedsaftalen
* KL’s Sundhedsstrategiske gruppe den 30. april 2025 (der er mulighed for at melde ind med eventuelle ønsker til dagsordenen)
* Eventuelle kommende møder i KL’s baggrundsgrupper vedr. sundhedsreformen

## Indstilling:

Det indstilles at Sundhedsdirektørernes Forretningsudvalg:

* Afgiver eventuelle bemærkninger til kommende møder

***Referat:***

*Som en del af forberedelsen af kommende møder drøftede Sundhedsdirektørernes Forretningsudvalg behovet for fremdrift i forhold til ny governancestruktur i lyset af sundhedsreformen (både pr. 1. januar 2026 og 1. januar 2027). Det blev aftalt, at emnet kan tages op på Fælles Forretningsudvalg den 10. april med henblik på opfølgende behandling på Fælles Forretningsudvalg den 28. april.*

*Ift. dagsorden til Sundhedssamarbejdsudvalgets møde den 3. juni 2025 blev det bemærket, at en national ”forårsaftale” kan sættes på dagsordenen, såfremt den er landet på det tidspunkt. Yderligere kan der eventuelt følges op på den administrative visionsdrøftelse, som forventes at finde sted i forbindelse med Strategisk Sundhedsforum den 23. maj 2025 (det blev i den forbindelse understreget, at visionsarbejdet i første omgang skal have fokus på samarbejdet i sundhedsvæsenet frem for en mere langsigtet vision).*

# **Sundhedsreform**

**Visionsseminar for Strategisk Sundhedsforum**

I regi af Sundhedsaftalens Fælles Forretningsudvalg har et visionsseminar eller en visionstemadrøftelse været drøftet som opfølgning på seminaret for det udvidede Strategisk Sundhedsforum den 26.-27. februar 2025. Kontaktudvalget har ligeledes haft udviklingen af en vision for det fremtidige nordjyske samarbejde på sundhedsområdet på dagsordenen på møde den 14. marts 2025.

Der arbejdes for nuværende med en løsning (ikke endeligt afklaret), hvor en nordjysk vision behandles som en temadrøftelse på mødet i Strategisk Sundhedsforum den 23. maj (i så fald med et udvidet tidsrum for mødet). Der lægges op til en drøftelse af model for og eventuelle indholdsønsker til en visionstemadrøftelse.

**Kommunale informationsbehov om regionale sundhedsopgaver**

Det fælleskommunale Sundhedssekretariat har indhentet input ved sundhedsdirektørkredsen vedrørende kommunale behov for administrativt at blive ”klædt på” til at indgå i de kommende sundhedsråds arbejde med regionale sundhedsopgaver. I skrivende stund er der indkommet input fra Hjørring Kommune, Morsø Kommune, Aalborg Kommune og Jammerbugt Kommune (vedlagt som bilag).

De indkomne bemærkninger vedr. ønsker til viden om regionale sundhedsopgaver dækker bl.a.:

* Akutområdet og det præhospitale område
* Overblik over samlede aktiviteter i sundhedsrådets område
* Borgernes adgang til og brug af regionale sundhedsydelser som f.eks. almen praksis, speciallæger og hospitalsspecialer
* Regionens nuværende aktiviteter indenfor borgerrettet og patientrettet forebyggelse
* Generelt og systematisk overblik over hvilke nuværende regionale opgaver sundhedsrådene skal beskæftige sig med; hvordan fungerer disse opgaver i dag, hvad er indholdet, og hvilke snitflader har de til kommunale opgaver
* Indblik i/drøftelse af eksisterende regionale driftsaftaler (med henblik på at forberede dialog om eventuelle kommunale leverandøraftaler)
* Beredskabsområdet, såfremt dette bliver et emne for sundhedsrådene

Udover ønsker til viden om regionale sundhedsopgaver indeholder de kommunale input ligeledes andre emner, som omhandler afklaring af den regionale eller tværsektorielle tilgang til implementering af sundhedsreformen, herunder:

* Forventninger til den konkrete samtænkning af psykiatri og somatik
* Organisatoriske snitflader mellem sundhedsrådene og Regionsrådet/det regionale forretningsudvalg
* Kommende opgaveløsning og snitflader i de opgaver, som regionen overtager fra kommunerne
* Afklaring af sundhedsrådenes opgaver og rammer
* Model for understøttelse af sundhedsråd

**Skabelon for opgaveflytning**

Skabelonen for afdækning af opgaveflytning drøftes også på det ekstraordinære møde i Sundhedsdirektørernes Forretningsudvalg den 31. marts. Afhængig af behov kan der følges op på denne drøftelse, herunder ift. indholdet af opgaveafdækningen samt processen for denne.

I forlængelse af mødet i Sundhedsdirektørernes Forretningsudvalg den 14. marts har det fælleskommunale sundhedssekretariat fået bemærkninger fra kommunale kontaktpersoner til et udkast til en skabelon for afdækning af de opgaver, hvor ansvaret i forbindelse med sundhedsreformen flytter fra kommuner til region. I overskriftsform har skabelonen fokus på at afdække opgaveindhold, aktivitetsniveau, fysiske rammer, organisering, medarbejdere/årsværk, samt væsentlige snitflader/opmærksomhedspunkter ved flytningen. Skabelonen har til formål at give et nuanceret billede af opgaverne, som flyttes.

Udkastet til skabelonen har givet anledning til overordnede spørgsmål om skabelonens indhold. Det drejer sig bl.a. om vægtningen mellem svar i fritekst og lukkede svarkategorier, samt det opmærksomhedspunkt, at afgrænsningen af opgaveflytningen endnu er uklar.

Procesmæssigt har regionen et ønske om så vidt muligt at kunne behandle et udkast til skabelonen på et møde med hospitalsledelserne den 9. april. Såfremt et kommunalt udkast til skabelonen ikke kan være gennemarbejdet til denne tid, kan det være nødvendigt at udskyde dette.

## Indstilling:

Det indstilles at Sundhedsdirektørernes Forretningsudvalg:

* Giver input til model og indhold af en visionstemadrøftelse i Strategisk Sundhedsforum.
* Drøfter det videre arbejde med at få dækket de kommunale informationsbehov om regionale sundhedsopgaver med henblik på at forberede arbejdet i sundhedsrådene.
* Drøfter indhold af og proces for skabelon til afdækning af opgaveflytning (såfremt emnet ikke allerede er færdigbehandlet på ekstraordinært møde i Sundhedsdirektørernes Forretningsudvalg den 31. marts 2025)

*Bilag: Kommunale tilbagemeldinger vedr. informationsbehov om regionale sundhedsopgaver*

***Referat:***

*Visionsseminar for Strategisk Sundhedsforum*

*Som også bemærket under punkt 4 ovenfor er det væsentligt at visionsarbejdet for nuværende fokuserer på vision og værdier for samarbejdet mellem kommuner og region (herunder i sundhedsråd) og ikke på en helt langsigtet vision for udviklingen af sundhedsvæsenet. Visionsarbejdet må derudover ikke stå i vejen for håndtering af mere presserende opgaver relateret til sundhedsreformen, herunder opgaveflytning og ny governancestruktur. Ift. den politiske proces for visionsarbejdet skal dette vendes i Fælles Forretningsudvalg.*

*Det blev godkendt, at Strategisk Sundhedsforum den 23. april udvides med samlet set en time for at gøre plads til en temadrøftelse om vision.*

*Kommunale informationsbehov om regionale sundhedsopgaver*

*Formmæssigt ønsker Sundhedsdirektørernes Forretningsudvalg at de kommunale informationsbehov dækkes af informationsmøder, men ikke i form af decideret besigtigelse af regionale faciliteter mm. Der er i første omgang overordnet set brug for viden om og indblik i det regionale ”maskinrum”, og så kan udviklingsspørgsmål relateret til sundhedsreformen håndteres på anden vis. Det er væsentligt, at der inden informationsmøderne er forventningsafstemt mellem region og kommuner om formål og indhold på informationsmøderne; der sættes derfor et punkt på Fælles Forretningsudvalg den 10. april om emnet.*

*Skabelon for opgaveflytning*

*Sundhedsdirektørernes Forretningsudvalg fandt, at udkastet til skabelon havde ramt et fint indhold og en god balance mellem lukkede spørgsmål og mulighed for fritekst. Det tilføjes i skabelonen, at der til hvert opgaveområde i forbindelse med afdækningen oplyses en kommunal kontaktperson i hver kommune, ligesom det gøres muligt at medsende bilag ved besvarelsen af skabelonen. Yderligere er der opbakning til at der i forbindelse med besvarelsen af skabelonen kan oversendes kommunale cases, som illustrerer den hidtidige kommunale opgave.*

*Det blev godkendt at udkastet til skabelon oversendes til behandling i Region Nordjylland med henblik på input derfra. I den forbindelse stiller Mikkel Grimmeshave sig til rådighed for deltagelse under regionens mødebehandling af skabelonen. Efterfølgende kan regionale input behandles på mødet i Fælles Forretningsudvalg den 10. april 2025.*

# **Nyt fra KKR Nordjylland**

KKR-sekretariatet orienterer mundtligt på mødet om eventuelle relevante sager.

## Indstilling:

Det indstilles at Sundhedsdirektørernes Forretningsudvalg:

* Tager orienteringen til efterretning.

***Referat:***

*KKR-sekretariatet orienterede om KL-beslutning om at oprette et kommunalt Sundhedskoordinationsforum i hver region bestående af to kommunalpolitikere fra hvert sundhedsråd med sekretariatsbetjening fra KL.*

# **Eventuelt**

***Referat:***

*Sundhedsdirektørernes Forretningsudvalgs medlemmer orienterede gensidigt om aktiviteter relateret til sundhedsreformen samt arbejdet i Forretningsudvalg for eSundhed.*

*Det blev aftalt, at Det fælleskommunale Sekretariat udsender en orientering til sundhedsdirektørkredsen om, at Charlotte Larsen overtager Anne Krøjers plads i bestyrelsen for Steno Diabetes Center.*

*Yderligere blev det aftalt, at KKR-sekretariatet orienterer kommunaldirektørkredsen om, at Anne Krøjer (jf. punkt 1) indtræder i Sundhedsdirektørernes Forretningsudvalg.*

# **Næste møde**

# Næste møde i Sundhedsdirektørernes Forretningsudvalg er den 16. maj 2025 kl. 9.00 - 11.00 på Teams.